РЕГЛАМЕНТ (ЕС) 2019/1791 НА КОМИСИЯТА

от 17 октомври 2019 година

за изменение на приложения II, III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества за 1-деканол, 2,4-D, ABE-IT 56, ципродинил, диметенамид, мастни алкохоли, флорпирауксифен-бензил, флудиоксонил, флуопирам, мепикват, пендиметалин, пиколинафен, пирафлуфен-етил, пиридабен, S-абсцисинова киселина и трифлоксистробин във или върху определени продукти

(текст от значение за ЕИП)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 5, параграф 1, член 14, параграф 1, буква а) и член 16, параграф 1, буква а) от него,

като има предвид, че:

(1) За 2,4-D, ципродинил, диметенамид, флудиоксонил, мепикват, пендиметалин, пиколинафен, пирафлуфен-етил, пиридабен и трифлоксистробин максимално допустими граници на остатъчни вещества (МДГОВ) са определени в приложение II към Регламент (ЕО) № 396/2005. МДГОВ за флуопирам са установени в част А от приложение III към посочения регламент. 1-деканол, мастни алкохоли и S-абсцисинова киселина са включени в приложение IV към посочения регламент. По отношение на ABE-IT 56 и флорпирауксифен-бензил няма конкретно определени МДГОВ и тези вещества не са включени в приложение IV към посочения регламент, така че по подразбиране се прилага стойността от 0,01 mg/kg, установена в член 18, параграф 1, буква б) от същия регламент.

(2) В рамките на процедура по разрешаването на употребата на продукт за растителна защита, съдържащ активното вещество ципродинил, при резене, бе подадено заявление в съответствие с член 6, параграф 1 от Регламент (ЕО) № 396/2005 за изменение на съществуващите МДГОВ.

(3) По отношение на диметенамид-P такова заявление бе подадено за употребата му при пресен лук, марули, къдрава листна ендивия и „тревисти растения и ядливи цветя“. По отношение на флудиоксонил такова заявление бе подадено за употребата му при резене. По отношение на флуопирам такова заявление беше подадено за употребата му при броколи. По отношение на мепикват такова заявление бе подадено за употребата му при култивирани гъби. По отношение на пендиметалин такова заявление бе подадено за употребата му при ягоди, чесън, лук, шалот/дребен лук, домати, чушки, патладжани, краставици, корнишони, тиквички, пъпеши, тикви, дини, артишок, праз и семена от рапица. По отношение на пиколинафен такова заявление бе подадено за употребата му при ечемик, овес, ръж и пшеница. По отношение на пирафлуфен-етил такова заявление бе подадено за употребата му при цитрусови плодове, черупкови плодове, семкови плодове, костилкови плодове, грозде, френско грозде, цариградско грозде, плодове от черен бъз, трапезни маслини, картофи, семена от рапица, семена от памук, маслини за производство на масло, ечемик, овес, ръж и пшеница. По отношение на пиридабен такова заявление бе подадено за употребата му при домати и патладжани. По отношение на трифлоксистробин такова заявление беше подадено за употребата му при броколи.

(4) В съответствие с член 6, параграфи 2 и 4 от Регламент (ЕО) № 396/2005 бе подадено заявление за допустими за целите на вноса стойности на веществото 2,4-D, използвано в Канада и Съединените щати върху соя. Заявителят твърди, че разрешените видове употреба на това вещество при тези култури в посочените държави водят до по-високи нива на пестицидни остатъци от разрешените с Регламент (ЕО) № 396/2005 МДГОВ и че е необходимо определянето на по-висока МДГОВ, за да се избегнат пречките пред търговията при вноса на тези култури.

(5) В съответствие с член 8 от Регламент (ЕО) № 396/2005 посочените заявления бяха подложени на оценка от съответните държави членки и докладите за оценка бяха изпратени на Комисията.

(6) Европейският орган за безопасност на храните („Органът“) направи оценка на заявленията и на докладите за оценка, като обърна специално внимание на рисковете за потребителите, а когато е приложимо — и за животните, и даде обосновани становища по предложените МДГОВ (2). Той изпрати становищата си до заявителите, до Комисията и до държавите членки, като ги направи обществено достъпни.

(7) По отношение на 2,4-D заявителят представи информация, която не беше налична преди това по време на прегледа, извършен в съответствие с член 12 от Регламент (ЕО) № 396/2005. Тази информация се отнася до валидиран аналитичен метод за матриците с високо съдържание на масло.

(8) По отношение на диметенамид заявителят представи информация за метаболизма на растенията.

(9) По отношение на пендиметалин заявителят подаде липсващите изпитвания за наличие на пестицидни остатъци.

(10) По отношение на пиколинафен заявителят представи валидиран аналитичен метод за зърнени култури, продукти от животински произход, както и липсващото изпитване за храненето на преживни животни.

(11) По отношение на пирафлуфен-етил заявителят представи валидираните аналитични методи за водни, сухи, киселинни и мастни матрици, липсващото проучване за стабилността при съхранение за зърнени култури и направи наличен в търговската мржга референтния стандарт за пирафлуфен.

(12) По отношение на всички заявления Органът стигна до заключението, че са изпълнени всички изисквания във връзка с данните и че измененията на МДГОВ, поискани от заявителите, са приемливи с оглед на безопасността на потребителите въз основа на оценка на експозицията на потребителите за 27 конкретни групи европейски потребители. Органът взе предвид най-актуалната информация за токсикологичните свойства на веществата. Не бе установен риск от превишаване на допустимата дневна доза или на острата референтна доза нито при дългосрочна експозиция на посочените вещества чрез консумация на всички хранителни продукти, които биха могли да ги съдържат, нито при краткосрочна експозиция, дължаща се на прекомерна консумация на съответните продукти.

(13) По отношение на мепикват производители на гъби представиха актуални данни от наблюдение, конкретно за кладница, които показват, че пестицидните остатъци в тези продукти се наблюдават на равнища, по-високи от настоящите временни МДГОВ, определени за култивирани гъби. Тези пестицидни остатъци са резултат от кръстосано замърсяване на култивираните гъби със слама, законно третирана с мепикват. Предвид заключенията на Органа относно риска за потребителите МДГОВ за кладница следва да бъде определена на равнище, съответстващо на 95-ия процентил от всички резултати от извадката, докато за останалите култивирани гъби се запазват съществуващите МДГОВ. Тази МДГОВ ще бъде преразгледана; при това преразглеждане ще се вземе предвид информацията, налична в периода до 31 декември 2022 г.

(14) В контекста на одобряването на активното вещество флорпирауксифен-бензил, в обобщеното досие бе включено заявление за МДГОВ в съответствие с член 8, параграф 1, буква ж) от Регламент (ЕО) № 1107/2009 на Европейския парламент и на Съвета (3). Това заявление беше подложено на оценка от съответната държава членка съгласно член 11, параграф 2 от посочения регламент. Органът направи оценка на заявлението и представи заключението си относно партньорския преглед на оценката на риска от употребата на активното вещество като пестицид, в което заключение той препоръчва установяването на стойност на МДГОВ, обхващаща представителната употреба при ориз според добрите селскостопански практики в Съюза (4).

(15) В контекста на одобряването на активното вещество ABE-IT 56 Органът стигна до заключението, че е целесъобразно това вещество да бъде включено в приложение IV към Регламент (ЕО) № 396/2005 (5).

(16) 1-деканол, мастни алкохоли (6) и S-абсцисинова киселина (7) бяха временно включени в приложение IV към Регламент (ЕО) № 396/2005 до приключването на оценката им съгласно Директива 91/414/ЕИО на Съвета (8) или Регламент (ЕО) № 1107/2009. Органът направи повторна оценка на посочените вещества и стигна до заключението, че е целесъобразно те да останат постоянно в приложение IV към Регламент (ЕО) № 396/2005 (9).

(17) С Регламент (ЕС) 2019/90 на Комисията бяха изменени няколко МДГОВ по отношение на пиридабен (10). Считано от 13 август 2019 г., с посочения регламент се намаляват до границата на определяне стойностите на МДГОВ за няколко продукта, включително домати и патладжани. В интерес на правната сигурност е целесъобразно предвидените в настоящия регламент МДГОВ за пиридабен да се прилагат от същата дата.

(18) Въз основа на обоснованите становища и на заключенията на Органа и като се вземат под внимание факторите, които са от значение за разглеждания въпрос, се счита, че съответните изменения на МДГОВ отговарят на изискванията на член 14, параграф 2 от Регламент (ЕО) № 396/2005.

(19) Поради това Регламент (ЕО) № 396/2005 следва да бъде съответно изменен.

(20) Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

ПРИЕ НАСТОЯЩИЯ РЕГЛАМЕНТ:

Член 1 Приложения II, III и IV към Регламент (ЕО) № 396/2005 се изменят в съответствие с приложението към настоящия регламент.

Член 2 Настоящият регламент влиза в сила на двадесетия ден след деня на публикуването му в Официален вестник на Европейския съюз. По отношение на МДГОВ за пиридабен обаче той се прилага от 13 август 2019 г.

Настоящият регламент е задължителен в своята цялост и се прилага пряко във всички държави членки. Съставено в Брюксел на 17 октомври 2019 година. За Комисията Председател Jean-Claude JUNCKER

(1) ОВ L 70, 16.3.2005 г., стр. 1.

(2) Научните доклади на ЕОБХ са на разположение на следния уебсайт: http://www.efsa.europa.eu:

Reasoned opinion on the setting an import tolerance for 2,4-D in soyabeans (Обосновано становище за определяне на допустими за целите на вноса стойности на 2,4-D при соя). EFSA Journal (Бюлетин на ЕОБХ), 2019;17(4):5660.

Reasoned opinion on the modification of the existing maximum residue level for cyprodinil in Florence fennel (Обосновано становище за определяне на максимално допустими граници на остатъчни вещества за ципродинил при резене). EFSA Journal (Бюлетин на ЕОБХ), 2019;17(3):5623.

Reasoned opinion on the evaluation of confirmatory data following the Article 12 MRL review for dimethenamid-P (Обосновано становище относно оценката на потвърждаващите данни, представени след прегледа по член 12 на МДГОВ за диметенамид-P). EFSA Journal (Бюлетин на ЕОБХ), 2019;17(4):5663.

Reasoned opinion on the modification of the existing maximum residue level for fludioxonil in Florence fennels (Обосновано становище за определяне на максимално допустими граници на остатъчни вещества за флудиоксонил при резене). EFSA Journal (Бюлетин на ЕОБХ), 2019;17(4):5673.

Reasoned opinion on the modification of the existing maximum residue level for fluopyram in broccoli (Обосновано становище относно изменението на съществуващата максимално допустима граница на остатъчни вещества за флуопирам при броколи). EFSA Journal (Бюлетин на ЕОБХ), 2019;17(3):5624.

Reasoned opinion on the modification of the existing maximum residue level for mepiquat in cultivated fungi (Обосновано становище относно изменението на съществуващите максимално допустими граници на остатъчни вещества за мепикват при култивирани гъби). EFSA Journal (Бюлетин на ЕОБХ), 2019;17(6):5744.

Reasoned opinion on the evaluation of confirmatory data following the Article 12 MRL review for pendimethalin (Обосновано становище относно оценката на потвърждаващите данни, представени след прегледа по член 12 на МДГОВ за пендиметалин). EFSA Journal (Бюлетин на ЕОБХ), 2018;16(10):5426.

Reasoned opinion on the evaluation of confirmatory data following the Article 12 MRL review for picolinafen (Обосновано становище относно оценката на потвърждаващите данни, представени след прегледа по член 12 на МДГОВ за пиколинафен). EFSA Journal (Бюлетин на ЕОБХ), 2018;16(11):5489.

Reasoned opinion on the evaluation of confirmatory data following the Article 12 MRL review for pyraflufen-ethyl (Обосновано становище относно оценката на потвърждаващите данни, представени след прегледа по член 12 на МДГОВ за пирафлуфен-етил). EFSA Journal (Бюлетин на ЕОБХ), 2018;16(10):5444.

Reasoned opinion on the modification of the existing maximum residue levels for pyridaben in tomatoes and aubergines (Обосновано становище относно изменението на съществуващите максимално допустими граници на остатъчни вещества за пиридабен при домати и патладжани). EFSA Journal (Бюлетин на ЕОБХ), 2019;17(3):5636.

Reasoned opinion on the modification of the existing maximum residue level for trifloxystrobin in broccoli (Обосновано становище относно изменението на съществуващата максимално допустима граница на остатъчни вещества за трифлоксистробин при броколи). EFSA Journal (Бюлетин на ЕОБХ), 2019;17(1):5576.

(3) Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ L 309, 24.11.2009 г., стр. 1).

(4) Conclusion on the peer review of the pesticide risk assessment of the active substance florpyrauxifen (variant assessed florpyrauxifen-benzyl) (Заключение във връзка с партньорската проверка на оценката на риска от употребата на активното вещество флорпирауксифен като пестицид (оценен вариант флорпирауксифен-бензил). EFSA Journal (Бюлетин на ЕОБХ), 2018;16(8):5378.

(5) Заключение относно партньорската проверка на оценката на риска от употребата на активното вещество ABE-IT 56 (компоненти на лизата от Saccharomyces cerevisiae — щам DDSF623) като пестицид. EFSA Journal (Бюлетин на ЕОБХ), 2018;16(9):5400.

(6) Регламент (ЕО) № 839/2008 на Комисията от 31 юли 2008 г. за изменение на Регламент (ЕО) № 396/2005 на Европейския парламент и на Съвета по отношение на приложения II, III и IV относно максимално допустимите граници на остатъчни вещества от пестициди във и върху определени продукти (ОВ L 234, 30.8.2008 г., стр. 1).

(7) Регламент (ЕС) № 588/2014 на Комисията от 2 юни 2014 г. за изменение на приложения III и IV към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества за портокалово масло, Phlebiopsis gigantea, гиберелинова киселина, Paecilomyces fumosoroseus щам FE 9901, ядрено-полиедрен вирус в Spodoptera littoralis, ядрено-полиедрен вирус в Spodoptera exigua, Bacillus firmus I-1582, S-абсцисинова киселина, L-аскорбинова киселина и ядрено-полиедрен вирус в Helicoverpa armigera във и върху определени продукти (ОВ L 164, 3.6.2014 г., стр. 6).

(8) Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).

(9) Становище относно активните вещества в пестицидите, за които не се изисква преразглеждане на съществуващите стойности на максимално допустими граници на остатъчни вещества съгласно член 12 от Регламент (ЕО) № 396/2005. EFSA Journal (Бюлетин на ЕОБХ), 2019;17(2):5591.

(10) Регламент (ЕС) 2019/90 на Комисията от 18 януари 2019 г. за изменение на приложения II, III и V към Регламент (ЕО) № 396/2005 на Европейския парламент и на Съвета по отношение на максимално допустимите граници на остатъчни вещества от бромуконазол, карбоксин, фенбутакалаен оксид, фенпиразамин и пиридабен във или върху определени продукти (ОВ L 22, 24.1.2019 г., стр. 52).